‘Verplig inenting, beperkings vir ongeëntes’ – NedlacNedlac het ná intensiewe beraadslaging oor die kwessie ook aanbeveel dat sekere venues, byeenkomste en funksies in die gasvryheidsbedryf beperk word tot diegene wat reeds ingeënt is. (Foto: Daniel Leal/AFP) Die Nasionale Ekonomiese, Ontwikkelings- en Arbeidsraad, beter bekend as Nedlac, beveel aan dat inenting teen Covid-19 verplig word waar “ŉ risiko-ontleding in die werkplek dit vereis”. Thulas Nxesi, minister van arbeid en indiensneming, sê Nedlac het ná intensiewe beraadslaging oor die kwessie ook aanbeveel dat sekere venues, byeenkomste en funksies in die gasvryheidsbedryf beperk word tot diegene wat reeds ingeënt is. Nxesi het ŉ vergadering van Nedlac vroeër vandag toegespreek. “Die maatskaplike vennote het ooreengekom dat om inenting te bevorder en die land teen inperking te beskerm, moet werkplekke van werkers vereis om ingeënt te word om beroepsgesondheid en ‑veiligheid moontlik te maak en dat toegang tot sekere venues en byeenkomste tot ingeënte mense beperk word,” het Lisa Seftel, uitvoerende direkteur van Nedlac gesê. Die aanbeveling word onder die aandag van die nasionale koronavirusbevelsraad gebring wat op sy beurt aanbevelings aan die kabinet doen. Die besluit kom te midde van die identifisering van die nuwe Omikron-variant en vrese dat dit veel meer aansteeklik is. Pres. Cyril Ramaphosa het ook verlede Sondag gesê die regering gaan nou die moontlikheid ondersoek om inenting te verplig, in ŉ poging om die verspreiding van die virus te stuit. Die president het die land nietemin op vlak 1 van die afsonderingsregulasies gehou. Die nasionale koronavirusbevelsraad vergader na verwagting weer vandeesweek en die kwessie van verpligte inentings sal na verwagting weer daar bespreek word. Volgens Nedlac moet besluite vinnig geneem word sodat die inentingskoers verbeter kan word en die negatiewe uitwerking van ŉ vierde vlaag verminder kan word. Hoewel die raad en sy vennote glo dat entstofmandate die toets vir grondwetlikheid sal slaag, steun Nedlac steeds pogings van Business Unity South Africa (Busa) om in die nuwe jaar behoorlike uitsluitsel daaroor in die Konstitusionele Hof te kry. Nxesi sê inenting en die bekamping van Covid-19 is onlosmaaklik deel van ekonomiese herstel. Solidariteit waarsku egter in ŉ nuwe verslag dat verpligte inenting as beleid kan misluk en vra dat die kwessie versigtig opgeweeg word. Luidens die verslag van die Solidariteit Navorsingsinstituut gaan ŉ entstofmandaat na alle waarskynlikheid presies die teenoorgestelde bereik van wat dit wil bereik. Die beweging moedig mense aan om ingeënt te word sou hulle só verkies en sê dit is weens sy pro-entstofposisie dat Solidariteit verpligte inenting bevraagteken as die beste manier om ŉ hoë inentingskoers en ŉ einde aan die pandemie te verseker.